AEONTS พุ่งแรง 3 วันติด บวกต่อเกือบ 8% ทุบสถิติในรอบกว่า 6 เดือน
AEONTS พุ่งแรง 3 วันติด บวกต่อเกือบ 8% ทุบสถิติในรอบกว่า 6 เดือน โดยล่าสุด ณ เวลา 15.57 น. ราคาอยู่ที่ระดับ 113 บาท บวก 8 บาท หรือ 7.62% สูงสุด 114.50 บาท ต่ำสุด 105 บาท ด้วยมูลค่าซื้อขาย 32.03 ล้านบาท
9 ม.ค. 2561

ผู้สื่อข่าวรายงานว่า หุ้นบริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ล่าสุด ณ เวลา 15.57 น. ราคาอยู่ที่ระดับ 113 บาท บวก 8 บาท หรือ 7.62% สูงสุด 114.50 บาท ต่ำสุด 105 บาท ด้วยมูลค่าซื้อขาย 32.03 ล้านบาท ขณะที่ดัชนีตลาดหุ้นไทยโดยรวมบวก 0.04%

ทั้งนี้ ราคาหุ้นปรับตัวเพิ่มขึ้นติดต่อกันเป็นวันที่ 3 นับตั้งแต่ราคาหุ้นอยู่ที่ระดับ 104 บาท เมื่อวันที่ 5 ม.ค.61 พร้อมทั้งปรับตัวขึ้นทำนิวไฮในรอบกว่า 6 เดือน นับตั้งแต่ราคาหุ้นปิดอยู่ที่ระดับ 115 บาท เมื่อวันที่ 26 มิ.ย. 2560 
ด้าน บล.โนมูระ พัฒนสิน ระบุในบทวิเคราะห์ (4 ม.ค.) แนะนำ “ซื้อ” ให้ราคาเป้าหมาย 122 บาท โดยคาดแนวโน้มกำไรสุทธิในไตรมาส 3/60/61 ที่ 661 ล้านบาท เพิ่มขึ้น 38% จากปีก่อน ลดลง 2% จากไตรมาสก่อน โดยการเติบโตจากปีก่อน มาจากการเพิ่มขึ้นของสินเชื่อรวม ในส่วนของการหดตัวจากไตรมาสก่อนมาจากการปรับลดเพดานอัตราดอกเบี้ยบัตรเครดิตลงเหลือ 18% ต่อปี จาก 20% ต่อปี ของ BOT ที่ได้รับผลกระทบเต็มไตรมาส
อย่างไรก็ตามมองว่าการเติบโตของสินเชื่อรวม สามารถชดเชยรายได้ที่หายไปได้ ในส่วนแนวโน้มไตรมาส 4/60/61 คาดกำไรสุทธิอาจลดลงจากปีก่อน มาจากค่าใช้จ่ายในการตั้งสำรองหนี้สูญที่เพิ่มขึ้น ส่วนการเติบโตจากไตรมาสก่อน จากการเป็น Seasonality ในการจับจ่ายในช่วงปลายปี